ธปท.ชี้ยังไม่ออกมาตรการรับปัญหายุโรป
ธปท.เผยที่ประชุมร่วมกนง.และกนส.ไม่มีมติให้ออกมาตรการพิเศษรองรับวิกฤตยุโรป แต่สั่งจับตาใกล้ชิดก่อนประชุมกันอีกครั้งเดือนธ.ค.ปีนี้
18 มิ.ย. 2555

ธปท.เผยที่ประชุมร่วมกนง.และกนส.ไม่มีมติให้ออกมาตรการพิเศษรองรับวิกฤตยุโรป แต่สั่งจับตาใกล้ชิดก่อนประชุมกันอีกครั้งเดือนธ.ค.ปีนี้
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท) กล่าวว่า การหารือร่วมกันระหว่าง คณะกรรมการนโยบายการเงิน(กนง.)และคณะกรรมการนโยบายสถาบันการเงิน(กนส.) ในวันนี้เน้นการประเมินสถานการณ์ปัญหายุโรป จากรณีของกรีซ ว่าจะมีผลกระทบอะไรมาถึงไทยหรือไม่ แต่ที่ประชุมเห็นพร้อมกันว่าจากสถานการณ์ขณะนี้ระบบการเงินไทยยังอยู่ในเกณฑ์ดี สถาบันการเงินเข้มแข็ง สภาพคล่องมีเพียงพอ หากเกิดผลกระทบน่าจะพอรับมือกับสถานการณ์ได้ จึงยังไม่มีการออกมาตรการพิเศษอะไรในด้านการเงินหรือสถาบันการเงินออกมารองรับปัญหาในช่วงนี้ อย่างไรก็ตาม แต่ยังมีความเสี่ยงจากเหตุการณ์ในยุโรปอยู่บ้าง จึงยังจำเป็นต้องติดตามใกล้ชิดต่อไป
“ขณะนี้ยังไม่มีความจำเป็นที่จะต้องออกมาตรการอะไรมารับมือเป็นพิเศษ แต่จะติดตามสถานการณ์ใกล้ชิดต่อไป ซึ่งการประชุมร่วมกันของคณะกรรมการกนง.และกนส.อีกครั้งในเดือนธ.ค.ปีนี้ แต่ถ้ามีเหตุการณ์จำเป็นก็สามารถเรียกประชุมก่อนได้”นายประสารกล่าว
นายประสาร กล่าวว่า สถานการณ์ขณะนี้แม้เงินบาทจะปรับตัวแข็งค่าขึ้นมาก แต่ธปท.คงไม่มีการเข้าแทรกแซงค่าเงินบาท และเท่าที่ติดตามดูแม้จะมีเงินทุนเคลื่อนย้ายไหลออกมาบ้าง แต่สุทธิยังเงินทุนยังไหลเข้าไทย ยังไม่มีภาวะน่าห่วง